Vier dood na hul uit voertuie geslinger wordFoto: ER24 Vier mense is dood nadat hulle tydens ŉ gru-botsing in Carletonville, in Gauteng, uit die voertuie geslinger is. Russel Meiring, woordvoerder van ER24, het gesê die ongeluk het op die R501, naby Welverdiendweg, gebeur. “Paramedici en ambulansdienste het die twee wrakke van die voertuie langs die pad gevind. Van die insittendes het buite die wrakke gelê en twee het op die toneel rondgeloop,” het Meiring gesê. Drie mans wat op die toneel gelê het, het reeds aan veelvuldige beserings beswyk. “Niks kon vir hulle gedoen word nie en hulle is op die toneel dood verklaar.” ŉ Vrou wat ook langs een van die wrakke gelê het, was in ŉ kritieke toestand. Paramedici het haar op die toneel behandel en na ŉ nabygeleë hospitaal gehaas. Sy het egter met haar aankoms by die hospitaal aan haar beserings beswyk. Die ander twee pasiënte op die toneel, ŉ man en ŉ vrou, het minder ernstige beserings opgedoen. Hulle is per ambulans na die Leratong-hospitaal geneem. Die oorsaak van die ongeluk word ondersoek.